Document ID: 32010R0468
Publication Date: 2010-05-28

Content:
REGOLAMENT TAL-KUMMISSJONI (UE) Nru 468/2010
tat-28 ta’ Mejju 2010
li jistabbilixxi l-lista tal-UE ta' bastimenti involuti f'sajd illegali, mhux rappurtat u mhux regolat
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1005/2008 tad-29 ta' Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat u, jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u jħassar ir-Regolamenti (KE) Nru 1093/94 u (KE) Nru 1447/1999 (1) u b’mod partikolari l-Artikoli 27 u 30 tiegħu,
Billi:
(1)
Il-Kapitolu V tar-Regolament (KE) Nru 1005/2008 jistipula proċeduri għall-identifikazzjoni ta' bastimenti tas-sajd involuti f'sajd illegali mhux rappurtat u mhux regolat (bastimenti tas-sajd IUU) kif ukoll proċeduri għall-istabbiliment ta' lista tal-UE ta' dawn il-bastimenti. L-Artikolu 37 ta' dak ir-Regolament jipprovdi għat-teħid ta' azzjonijiet kontra bastimenti tas-sajd inklużi f'dik il-lista.
(2)
Skont l-Artikolu 27 tar-Regolament (KE) Nru 1005/2008, il-lista tal-UE għandu jkun fiha l-bastimenti tas-sajd IUU identifikati mill-Kummissjoni.
(3)
Skont l-Artikolu 30 ta' dak ir-Regolament il-lista tal-UE għandha tinkorpora wkoll bastimenti tas-sajd inklużi fil-listi ta' bastimenti IUU adottati min organizzazzjonijiet reġjonali tal-ġestjoni tas-sajd.
(4)
Sakemm il-Kummissjoni tidentifika direttament bastimenti oħra tas-sajd involuti f'sajd illegali, mhux rappurtat u mhux regolat, il-lista tal-UE se jkun fiha biss bastimenti inklużi fil-listi ta' bastimenti IUU adottati minn organizzazzjonijiet reġjonali tal-ġestjoni tas-sajd.
(5)
Il-miżuri pprovduti f’dan ir-Regolament huma skont l-opinjoni tal-Kumitat ta' Ġestjoni tas-Sajd u l-Akkwakultura,
ADOTTAT DAN IR-REGOLAMENT:
Artikolu 1
Għall-finijiet ta' dan ir-Regolament “Lista tal-UE ta' bastimenti IUU” tfisser lista ta' bastimenti tas-sajd involuti f'sajd illegali, mhux rappurtat u mhux regolat, kif jissemma fl-Artikolu 27 tar-Regolament (KE) Nru 1005/2008
Artikolu 2
Il-lista tal-UE ta' bastimenti IUU hija stabbilita fl-Anness.
Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-28 ta’ Mejju 2010.

Metadata:
Eurovoc Level 1 Categories: 100145
100156
Eurovoc Level 2 Categories: 100252
100180
Eurovoc Level 3 Categories: 5913
2476
1432
All Eurovoc Categories: 1092
1159
4829
5228
5229